**Σύντομη περιγραφή του Προγράμματος** **Καλλιέργειας Δεξιοτήτων (100-150 λέξεις)**

Το Πρόγραμμα Καλλιέργειας Δεξιοτήτων εστιάζει στον ρόλο των μαθητών/τριών ως δημιουργών στην ανάπτυξη μιας αυλής που θα εξυπηρετεί τις ανάγκες τους για φυσική άσκηση και ψυχαγωγία στο σχολικό περιβάλλον. Η διαδικασία ξεκινά με ιδεοθύελλα, ενθαρρύνοντας τους/τις μαθητές/τριες να εκφράσουν ελεύθερα ιδέες για την αυλή του σχολείου τους (Βασάλα & Φλογαίτη, 2002; Gaskil, McNulty & Brooks, 2006). Στη συνέχεια, ακολουθεί ερευνητικός και δημιουργικός πειραματισμός, με τη χρήση λογισμικού όπως το Google Earth και το GeoGebra, προκειμένου να αναπτυχθούν και να παρουσιαστούν οι ιδέες σε μια καλλιτεχνική μορφή. Τέλος, οι μαθητές/τριες παρουσιάζουν τα σχέδιά τους στην τάξη, ενισχύοντας έτσι τον ψηφιακό γραμματισμό και την ικανότητά τους να συνεργάζονται και να επικοινωνούν αποτελεσματικά. Μέσω αυτής της διαδικασίας, οι μαθητές/τριες αποκτούν εμπειρία στην ανάπτυξη ιδεών, την έρευνα και την παρουσίαση των έργων τους, ενισχύοντας παράλληλα τις γνώσεις τους σε γεωμετρία και ψηφιακές δεξιότητες.

**Αξιολόγηση**

Τα εργαστήρια του προγράμματος θα πρέπει να οδηγήσουν σε παραγόμενα που θα αποδεικνύουν την ολοκλήρωση της εμπειρίας και την εμπλοκή των μαθητών/τριών σε αυτήν, όπως το συνεργατικό αρχείο παρουσίασης των αποτελεσμάτων της ιστοεξερεύνησης, το απόκομμα της αυλής του σχολείου από την εφαρμογή Google Earth, την αποτύπωση των ιδεών των μαθητών/τριών σχετικά με την αυλή του σχολείου που θα ήθελαν να είχαν στο GeoGebra.

Σημαντική θα είναι και η εμπλοκή του/της ή των εκπαιδευτικού/κών που το υλοποίησαν σε αναστοχασμό στη βάση:

1) της λεπτομερούς ανάκλησης/περιγραφής του περιεχομένου της εμπειρίας,

2) της νοηματοδότησης της εμπειρίας και του ρόλου του/των ατόμου/μων στην εξέλιξή της, αλλά και στα αποτελέσματά της και τέλος,

3) στην αναζήτηση αυτού που αν γινόταν διαφορετικά, στις ενέργειες δηλαδή που αν γίνουν διαφορετικά θα οδηγήσουν σε ένα καλύτερο αποτέλεσμα σε αντίστοιχη εμπειρία στο μέλλον.

**Portfolio μαθητή/τριας**

Το portfolio του/της μαθητή/τριας προτείνουμε να περιέχει:

* Το συνεργατικό αρχείο παρουσίασης των αποτελεσμάτων της ιστοεξερεύνησης.
* Το απόκομμα της αυλής του σχολείου από την εφαρμογή Google Earth.
* Την αποτύπωση των ιδεών των μαθητών/τριών σχετικά με την αυλή του σχολείου που θα ήθελαν να είχαν στο GeoGebra.
* Τα φύλλα αυτοαξιολόγησης του/της μαθητή/τριας.